input: KOMISJONI RAKENDUSOTSUS,
  24. aprill 2014,
  kahjulike organismide liitu sissetoomise ja seal leviku vastu võetavate meetmete kohta seoses teatavate Indiast pärit puu- ja köögiviljadega
  (teatavaks tehtud numbri C(2014) 2601 all)
  (2014/237/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 16 lõike 3 kolmandat lauset,
  ning arvestades järgmist:
  (1)
  Liikmesriikide poolt teatavate Indiast pärit taimede ja taimsete saaduste saadetiste suhtes tehtud taimetervise kontrollide käigus selgus, et väga paljud neist on kinni peetud kahjulike organismide, peamiselt Tephritidae (mujalt kui Euroopast pärit), Thrips palmi Karny või Bemisia tabaci Genn'i esinemise tõttu. Selliste Indiast pärit saadetiste arv, mis on liidus kinni peetud kahjulike organismide esinemise tõttu, on alates 2010. aastast tõusuteel. Enamasti on tegemist taimedega Colocasia Schott (v.a seemned ja juured) ning Mangifera L., Momordica L., Solanum melongena L. ja Trichosanthes L. (v.a seemned) (edaspidi „kindlaksmääratud kaubad”).
  (2)
  Komisjoni poolt eelkõige 2010. ja 2013. aastal Indias tehtud kontrollide käigus ilmnesid eksportimisel kasutatava taimepuhtuse sertifitseerimise süsteemi puudused. India kinnitustest ja meetmetest hoolimata suurenes kinnipeetud saadetiste hulk 2013. aastal jätkuvalt.
  (3)
  Nende kontrollide tulemuste ning kinnipeetud saadetiste arvu põhjal leiti, et India praegused taimekaitsemeetmed ei ole piisavad, et tagada kahjulike organismide puudumine saadetistes või võidelda kahjulike organismide liitu sissetoomise ohuga, mis tuleneb kindlaksmääratud kaupade impordist.
  (4)
  On vaja võtta meetmeid, et võidelda ohuga, mida kujutab endast Indiast pärit kindlaksmääratud kaupade import liitu. Seega tuleks Indiast pärit kindlaksmääratud kaupade sissetoomine keelata.
  (5)
  Need meetmed peaksid kehtima 31. detsembrini 2015, et kõrvaldada jätkuv kahjulike organismide sissetoomise oht ja võimaldada Indial oma sertifitseerimissüsteemi nüüdisajastada.
  (6)
  Käesoleva otsusega ettenähtud meetmed on kooskõlas alalise taimetervise komitee arvamusega,
  ON VASTU VÕTNUD KÄESOLEVA OTSUSE:
  Artikkel 1
  Indiast pärit taimede Colocasia Schott (v.a seemned ja juured) ning Mangifera L., Momordica L., Solanum melongena L. ja Trichosanthes L. (v.a seemned) toomine liidu territooriumile tuleb keelata.
  Artikkel 2
  Käesolev otsus kehtib 31. detsembrini 2015.
  Artikkel 3
  Käesolev otsus on adresseeritud liikmesriikidele.
  Brüssel, 24. aprill 2014